b"\n_START_ARTICLE_\nAtomas\n_START_PARAGRAPH_\nAtomas (gr. \xce\xac\xcf\x84\xce\xbf\xce\xbc\xce\xbf\xcf\x82 'nedalus')\xc2\xa0\xe2\x80\x93 ma\xc5\xbeiausia elektri\xc5\xa1kai neutrali cheminio elemento dalel\xc4\x97, turinti jo chemines savybes. Atomo dydis yra apie 0,1 nanometro. Viename kubiniame metre telpa apie 10\xc2\xb3\xe2\x81\xb0 atom\xc5\xb3._NEWLINE_Atomo s\xc4\x85vok\xc4\x85 dar V a. pr. m. e. \xc4\xafved\xc4\x97 graik\xc5\xb3 filosofas Demokritas Abderietis. Pagal jo teorij\xc4\x85, visa med\xc5\xbeiaga susideda i\xc5\xa1 \xc4\xafvairi\xc5\xb3 tip\xc5\xb3 smulki\xc5\xb3 daleli\xc5\xb3, besiskirian\xc4\x8di\xc5\xb3 savo forma ir dyd\xc5\xbeiu, kuri\xc5\xb3 nebe\xc4\xafmanoma dar labiau suskaidyti bei sunaikinti._NEWLINE_Atomas buvo laikomas elementariausia med\xc5\xbeiagos dalele iki pat 1897\xc2\xa0m., kai angl\xc5\xb3 fizikas D\xc5\xbe. D\xc5\xbe. Tompsonas \xc4\xafrod\xc4\x97 kad egzistuoja smulkesn\xc4\x97s u\xc5\xbe atom\xc4\x85 dalel\xc4\x97s\xc2\xa0\xe2\x80\x93 elektronai. Chemijoje atomas apibr\xc4\x97\xc5\xbeiamas kaip ma\xc5\xbeiausia chemi\xc5\xa1kai nedaloma med\xc5\xbeiagos dalel\xc4\x97. Chemijai sud\xc4\x97tinga sistema yra molekul\xc4\x97. Tuo tarpu fizika smulkiai nagrin\xc4\x97ja atomo strukt\xc5\xabr\xc4\x85, molekul\xc4\x97 fizikos moksle\xc2\xa0\xe2\x80\x93 tai elementari sistema.\n_START_SECTION_\nAtomo sandara\n_START_PARAGRAPH_\nAtomas\xc2\xa0\xe2\x80\x93 ma\xc5\xbeiausia elemento dalel\xc4\x97, kurios spindulys svyruoja nuo 0,53 x 10-10 m. (vandenilio) iki 2,7 x 10\xe2\x81\xbb\xc2\xb9\xe2\x81\xb0 m. (urano atomo). Did\xc5\xbeioji atomo mas\xc4\x97s dalis\xc2\xa0\xe2\x80\x93 10 \xe2\x81\xbb\xc2\xb9\xe2\x81\xb4\xc2\xa0\xe2\x80\x93 10\xe2\x81\xbb\xc2\xb9\xe2\x81\xb5 m spindulio branduolyje, kur\xc4\xaf sudaro teigiami protonai ir neutralaus kr\xc5\xabvio neutronai, o aplink branduol\xc4\xaf skrieja neigiamo kr\xc5\xabvio dalel\xc4\x97s\xc2\xa0\xe2\x80\x93 elektronai._NEWLINE_Neutraliame atome branduolio proton\xc5\xb3 skai\xc4\x8dius yra lygus elektron\xc5\xb3 skai\xc4\x8diui ir atitinka cheminio elemento atomin\xc4\xaf numer\xc4\xaf. Atomui netekus vieno ar daugiau elektron\xc5\xb3, atomas tampa teigiamu jonu, kadangi kr\xc5\xabvis d\xc4\x97l didesnio protono skai\xc4\x8diaus tampa teigiamu. Kai prisijungiami papildomi elektronai, atomas virsta neigiamu jonu. To paties cheminio elemento atomai, turintys skirting\xc4\x85 neutron\xc5\xb3 skai\xc4\x8di\xc5\xb3 branduolyje vadinami izotopais. \xc5\xa0iuo metu \xc5\xbeinomi 112 chemini\xc5\xb3 element\xc5\xb3 atomai."